SKRIFTLIG FORESPØRGSEL E-2898/01

af Cristiana Muscardini (UEN) til Kommissionen

(22. oktober 2001)

Om: Økonomisk samarbejde med Pakistan

Det afghanske folk lever i angst for de begivenheder, der sker i deres land på grund af taleban-regimet og bin Ladens terrorister. Samtidig oplever de en følelse af håb, fordi man i verden begynder at forstå deres dramatiske situation. Der er således for nylig undertegnet en aftale i Rom om oprettelse i Afghanistan af en national enhedsregering. I øjeblikket anerkender Pakistan stadig taleban-regimets regering trods udtalelserne fra den pakistanske regering om at ville samarbejde i kampen mod den internationale terrorisme.

Under henvisning til den alvorlige internationale situation, der også skyldes den militære støtte, Pakistan har givet talebanerne, kan Kommissionen da oplyse, hvor langt forhandlingerne om økonomisk samarbejde med Pakistan er nået?

1. Har Kommissionen gjort enhver øjeblikkelig eller fremtidig europæisk støtte betinget af en forpligtelse fra den pakistanske regering til at deltage aktivt i bekæmpelsen af terrorismen og taleban-regimet?

2. Hvilke instrumenter har den udarbejdet for at kontrollere denne forpligtelse?

3. Er det sandt, at Pakistan fortsat opretholder militære forbindelser i Kashmir-området med repræsentanter for taleban-regimet?

4. Hvilke initiativer agter Kommissionen i bekræftende fald at træffe over for den pakistanske regering med henblik på en effektiv bekæmpelse af terrorismen?

Svar afgivet på Kommissionens vegne af Christopher Patten

(6. december 2001)

Som det ærede medlem er bekendt med, blev det på det ekstraordinære møde i Det Europæiske Råd den 21. september 2001 besluttet, at bekæmpelsen af terrorismen mere end nogensinde vil være et prioriteret mål for Den Europæiske Union. Endvidere konkluderede Rådet, at bekæmpelsen af terrorismen vil blive mere effektiv, hvis den baseres på en dybtgående politisk dialog med de lande og områder i verden, hvor terrorismen opstår.

Rådet har derfor besluttet at intensivere EU's forbindelser med Afghanistans nabolande for at bidrage til stabiliteten i området. Det er planen at fremskynde den politiske dialog med Pakistan. Kommissionen er blevet anmodet om at undersøge mulighederne for at øge Fællesskabets bistand til Pakistan og har foreslået nye foranstaltninger inden for områderne handel, udvikling og humanitær bistand.

Efter Pakistans beslutning om at tilslutte sig den internationale koalition mod terrorisme har landet afbrudt sine militære forbindelser med Taliban-regimet. De diplomatiske forbindelser opretholdes dog, og Taliban har stadig en ambassade i Islamabad. Der findes fortsat radikale islamesiske grupper baseret i Pakistan, hvoraf nogle sympatiserer med Taliban. Præsident Musharrafs regering har iværksat et program til styrkelse af lov og orden gennem en forordning om bekæmpelse af terrorisme og foranstaltninger til afvæbning.

Med henblik på en effektiv bekæmpelse af terrorisme har Kommissionen allerede truffet flere konkrete foranstaltninger, bl.a. forslaget til Rådets forordning(1) om indefrysning af midler til rådighed for 27 organisationer og personer, der mistænkes for at støtte eller finansiere terrorristaktioner, og forberedelsen af Kommissionens forordning om indefrysning af midler tilhørende enkeltpersoner, som er identificeret af FN's sanktionsudvalg inden for rammerne af FN's Sikkerhedsråds resolution 1267. Endvidere skal der udarbejdes et program for bekæmpelse af terrorisme på mellemlang sigt, der angriber årsagerne til ekstremisme og fundamentalisme, som i Pakistans tilfælde omfatter den økonomiske krise, den manglende evne til at opretholde en tilstrækkelig samfundstjeneste og den voksende fattigdom. Kommissionen vil forsøge at løse disse problemer gennem sin strategiske støtte til Pakistan samt anvendelse af handelsaftaler og eksterne bistandsprogrammer.

(1) KOM(2001) 569 endelig udg.